– Vi mener det ikke lenger er noen fare for at siktede kan forspille bevis, sier politiadvokat Lise Dalhaug i Vestfold politidistrikt.

Hun forteller at det er foretatt nærmere hundre vitneavhør i saken. Det vil fortsatt bli gjort avhør, men politiet mener den siktede politimannen ikke kan påvirke de personene.

– Det er også blitt foretatt en rekke elektroniske beslag som fortløpende analyseres hos Kripos. Heller ikke resultatet av disse vil siktede kunne påvirke, sier Dalhaug.

Politimannen har sittet fire uker i varetektsfengsling.

Politimannen fortsatt siktet

Politimannens advokat, Arne Lie mener det var som forventet at mannen slippes løs fra fengselet.

Arne Lie mener det er naturlig at politimannen blir sluppet fri, siden det ikke lenger er vilkår for videre fengsling. Foto: Rune Jensen / NRK

Mannen er siktet for å ha drept Linn Madelen Bråthen i Bamble. Siktelsen opprettholdes foreløpig, men Lie sier politimannen nå bare venter på at siktelsen også skal frafalles.

– Etter min oppfatning er det åpenbart at vilkårene for videre varetektsfengsling ikke er til stede.

Lie forteller at politimannen har fått beskjed om at etterforskningen av han vil fortsette og at det trolig også vil bli gjort nye avhør av han. I følge Lie, venter mannen nå bare på at siktelsen mot han skal frafalles.

Politimannen, var venn med den avdøde kvinnen og var sammen med henne kvelden før hun døde. Han ble først siktet for falsk forklaring omkring dødsfallet.

Politiadvokat Dalhaug sier politiet fortsatt mener de har sterke bevis mot politimannen.

– Slik vi vurderer det, er siktelsen mot han ikke svekket, sier Dalhaug.

Følg utviklinga i NRKs nyhetsstrøm

Undrende til løslatelse

Bistandsadvokat for familien til Linn Madelen Bråthen, Vibeke Hein Bæra, sier en løslatelse trolig vil være krevende for familien.

Bistandsadvokat Vibeke Hein Bæra er undrende til at politiet mener de har riktig mann, men likevel velger å slippe han fri. Foto: Anne Lognvik / NRK

– Det som er viktig for meg, er å få en begrunnelse fra politiet for hvorfor de løslater og om de fremdeles mener at de har et godt bilde av det som skjedde den natten.

Bæra stiller seg undrende til at politiet opprettholder siktelsen og samtidig løslater mannen.

– Da må jo politiet være sikre på at det ikke foreligger fare for at bevis kan forspilles.

Bæra sier hun antar at det vil være behov for flere avhør når det kommer svar på tekniske undersøkelser og endelig obduksjonsrapport.

– Fire ukers fengsling i en slik type sak er jo relativt kort.